Теодор Траянов
Есенният вятър

chitanka.info

В безпътица есенний вятър се лута,

из южна родина далечен беглец,

бездомен, подгонен от клетва нечута,

в гората се втурва за сетен листец,

изтръпнал долавя съдбата си люта

на сетната жъртва у мъртвий гледец;

болезнений спомен за пролетни скути,

за майската фея със белий венец?

И в спомен се есенний вятър понесе,

сърца възридават в полюшнатий лес,

смъртта се из облак в простора надвеси,

с глух тътен изпраща изкупена вест!

И есенния вятър, умиращ и горд,

долавя най-сетне там своя акорд.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.